1Jete bukue aku -- oloh tahanan, je inahan awiku manyang Tuhan -- balaku toto-toto dengan keton: keleh keton belom tumon pangkat keton kilau oloh je jari intehau Hatalla. 2Keleh keton harajur randah atei, balemo, tuntang sabar. Parahan sintan keton awi keton mandohop sama arep keton. 3Keleh keton manggau akal toto-toto uka belom huang kadamai mangat mahaga kahinje je injapa awi Roh Hatalla. 4Biti baya aton ije, tuntang Roh ije. Kalote kea keton intehau akan ije kaharap jete kea. 5Tuhan baya aton ije, kapercaya ije, pampandoi ije, 6tuntang ije Hatalla je manjadi Bapa oloh handiai. Ie te Tuhan langit tuntang petak, je bagawi mahalau taloh handiai tuntang bara kuasa huang taloh handiai. 7Genep bitin itah manarima ije panenga manumon taloh je inenga Kristus. 8Huang Surat Barasih tarasurat, "Katika Ie mandai akan eka je gantong, Ie mimbit are tawanan; tuntang Ie manenga kare panenga akan olon." 9Nah, amon inyewut "Ie mandai" rimae solake Ie jari mohon sampai akan eka je pangkarandahe hong kalunen toh. 10Tuntang Ie je jari mohon te, Ie te kea je mandai sampai akan eka je labih gantong haream bara kare langit sampai hapus taloh handiai je injapae basuang dengan panumah Aie. 11Ie kea je "manenga kare panenga akan olon"; akan belahe Ie manenga pangkat rasul, akan je beken pangkat nabi, pangabar Barita Bahalap, pahaga ungkup tuntang kare guru. 12Jete ilalus Awie uka ungkup Hatalla uras iharagapan mangat tau manyang Tuhan tuntang manjadi bitin Kristus. 13Awi kalote itah handiai manjadi ije huang kapercaya jete kea tuntang kaharati je sama tahiu Anak Hatalla. Tuntang itah manjadi oloh bakas je sasar tinduh-barasih sama kilau Kristus. 14Maka itah dia manjadi kare anak korik hindai je murah hanyut awi dehes sepsimpan kare ajar ain kare oloh je apik manirok. Ewen mampalayang oloh hapan tanjaron ewen. 15Dia! Tapi itah musti mamparahan kare taloh je bujur tuntang atei je kontep asi, sampai huang kakare hal itah sasar tahi sasar manjadi tinduh-barasih kilau Kristus, je manjadi kapalan itah. 16Penda pimpinan Ayue, kakare anggota biti tau inyusun-iator, tuntang je inontong awi kare sapan tulang kabuat-kabuat. Tuntang amon genep anggota te bagawi manumon kapunae, maka hapus biti te kareh belom manjadi batue tuntang abas mahalau sinta. 17Awi te tagal aran Tuhan, jetoh taloh je handak insanangku tuntang katukas auhku: ela hindai belom sama kilau oloh je dia mangasene Hatalla, tuntang manirok taloh je mia-mias. 18Tirok ewen jari kaput. Ewen dia mangasene pambelom je inenga Hatalla, awi ewen samasinde jaton bara pangatawan en-en tahiu Hatalla. Ewen kalote, awi ewen batekang ateie. 19Ewen jari jaton mangkeme kahawen hindai, sampai ewen manumon kakare kipen ewen, tuntang belom harayap sakahandak ateie. 20Tapi Kristus je kasenan keton, dia kalote! 21Keton jari mahining tahiu Ie! Tuntang kilau oloh Ayue, keton jari iajar kea tahiu kare sipat Hatalla je aton intu Ie! 22Tagal te engkak kaolon je usang tuntang cara belom je usang je irusak awi kare kahandak je mampalayang. 23Keleh atei tuntang tirok keton inaheta lepa-lepah. 24Keleh keton belom kilau olon taheta je injapa manumon sonto ain Hatalla; iete sipat je buah, bujur tuntang barasih. 25Tagal te pahari, ela tinai mananjaro. Keleh keton bujur atei sama arep keton, awi itah handiai sama-sama anggota bitin Kristus. 26Amon keton balait, ela manaluae sampai kalait te mawi keton badosa. Ela balait hapus andau, 27mangat setan jaton mandino kesempatan. 28Oloh je patuh manakau keleh terai manakau. Tapi ie musti bagawi mangat dinon rajaki dengan bujur-buah tuntang tau mandohop oloh je tapas. 29Amon keton hakotak ela mahapan kare auh je papa. Keleh mahapan auh je mampamangat tuntang manenga pandohop akan oloh beken. Kare auh kilau te akan mimbit kahalap akan kare oloh je mahininge. 30Ela mangapehe atei Roh Hatalla. Keton jari inenga cap hapan Roh, manjadi oloh ain Hatalla. Roh te kea kilau jaminan je Andau Kaliwus te dumah akan keton. 31Kanan kare angat kapehen atei, kasingi tuntang kalait. Ela hindai meha-mehang tuntang manyapa. Ela hindai aton angat kasingi atawa pangkeme beken je kilau te. 32Tapi keleh keton bahalap atei tuntang pamasi sama arep keton, tuntang hampun sama kilau Hatalla kea mampun keton mahalau Kristus.
bjn_Latn